钦定古今图书集成/明伦汇编/氏族典/第265卷 > 王建及
## 钦定古今图书集成/明伦汇编/氏族典/第265卷 > 王建及

按《五代史王建及传》：建及，许州人也。少事李罕之，从
罕之奔晋，为匡卫指挥使。从战莘县故元城，皆先登
陷阵，以功累拜辽州刺史。将银枪效节军战胡柳，晋
兵已败，与梁争土山，梁兵先至，登山而阵，庄宗驰骑
犯之，建及以银枪军继进。梁兵下走，阵山西，晋兵遂
得土山。建及呼其众曰：“今日所失辎重，皆在山西，盍
往取之”，即驰犯梁阵，梁兵大败。晋遂军德胜，为南北
城于河上。梁将贺瓌攻其南城，以竹笮维战舰于河，
晋兵不得渡。庄宗积金帛于军门，募能破梁战舰者，
至于吐火禁咒，莫不皆有。建及重铠执槊呼曰：“梁、晋
一水间尔，何必巧为！”即以大瓮积薪，自上流纵火焚
梁战舰，以二舟载甲士随之，斧其竹笮，梁兵皆走，晋
军乃得渡，救南城，瓖围解去。建及为将，喜，以家赀散
士卒，庄宗遣宦官韦令图监其军，令图言“建及得士
心，惧有异志”，即以为代州刺史，怏怏而卒。